Document ID: /roh_data/filtered/fineweb-2-filterrobots_roh.jsonl.gz/2127

La chanceliera tudestga Angela Merkel ed il president american Donald Trump n'han gì in inscunter pli conciliant che spetgà. Trump pareva pli paschaivel e Merkel ha accentuà interess. Resultats concrets per s'avischinar en ils puncts dispitaivels n'hai però betg dà. Ni tar la dispita economica davart dazis da multa sin atschal ed aluminium ord l'Europa ni tar la cunvegna d'atom cun l'Iran ha il discurs da duas uras purtà fritg.
Sco gia tar l'inscunter cun il president franzos Emmanuel Macron, n'ha Trump betg vulì segirar, che la Germania vegnia exclusa dals dazis da multa sin atschal ed aluminium.
Quai vegn il president a decider.
Uss giaschia vi dal president quant confrontativ ch'el veglia furmas las relaziuns cun l'Europa, hai gi num en circuls da la regenza. L'emprim resultat vegn vesaivel il prim da matg, cura ch'il termin per las excepziuns dals dazis da multa scroda.
Medem punct da vista – autras vias
Era malsegir resta co ch'ils Stadis Unids e l'Europa vegnian a sa cunvegnir pertutgant la cunvegna atomara cun l'Iran. Merkel ha defendì la cunvegna, Trump la metta en dumonda. Per Merkel saja la cunvegna stada in emprim pass per reducir las activitads nuclearas da l'Iran ed ina mesira che pussibilitescha da survegliar las activitads. Quai na tanschia però anc betg. I stoppia vegnir vitiers dapli.
Quest avis parta er ses collega american – las vias èn dentant differentas.
Nus stuain segirar che quest terribel reschim na vegn gnanc en vischinanza d'ina arma atomara.
Trump smanatscha perquai da betg vulair prolungar la cunvegna che scroda ils 12 da matg.
Dapli expensas da defensiun per la Nato
Per Trump investescha la Germania memia pauc per las expensas da defensiun da la Nato. Enfin il 2024 duai la Germania ed er ils auters pajais impunder 2% dal product naziunal per quest scopo. La Germania è cun 1,24% damai anc lunsch davent dad in, tenor Trump, «fair cumpart».
RR novitads 06:00